ToekomsVenster: Vierdubbel terugFoto: Juanita Badenhorst. “Maar Saggeus het opgestaan en vir die Here gesê: ‘Here, ek gaan die helfte van my goed vir die armes gee, en waar ek iets van iemand afgepers het, gee ek dit vierdubbel terug.’” Hemelse Vader, ons land en sy mense het herstel nodig. U Woord leer ons dat wanneer U ’n land seën, daar meer as genoeg vir almal sal wees. Ons bid U guns en seën oor Suid-Afrika. Ons bid vir wysheid, deernis en genade vir ons leiers wanneer hulle beraadslaag oor hoe om rykdom en die natuurlike bronne van ons land regverdig te verdeel, sodat alle inwoners van ons land daarby sal baat. Ons bid dat die proses van herstel en regstelling regverdig, billik en vredevol sal wees. Help ons as Suid-Afrikaners sodat ons ’n getuienis van versoening en restourasie sal wees. Amen! Om sensitief te wees vir jou foute in die verlede en om te gaan regmaak waar jy verkeerd was, vra baie. Maar dis die pad van die evangelie. Waag dit vandag op dié pad.